Vrou moet groot bedrag opdok oor k-woord‘n Skermskoot uit die video wat deur eNCA op YouTube gelaai is. Die eiendomsagent wat verlede jaar op videokamera vasgevang is toe sy ŉ Johannesburgse polisiekonstabel die k-woord toegesnou het, moet konst. Clement Mkhondo nou R100 000-skadevergoeding betaal. Maroela Media het vroeër berig Vicki Momberg (48) is in Februarie 2016 op beeldmateriaal vasgevang waar sy op haar selfoon praat en die k-woord gebruik en vir iemand sê swart mense in Johannesburg is “verskriklik” en sy is keelvol daarvoor. Dit was kort nadat ŉ grypdief haar motorvenster stukkend geslaan het. Die gelykheidshof, wat in die Randburg-landdroshof gesit het, het verlede week beslis dat Momberg buiten die skadevergoeding wat sy moet betaal, ook gemeenskapsdiens moet verrig as deel van ŉ program wat deur die Suid-Afrikaanse Menseregtekommissie (MRK) en geaffilieerde organisasies soos die Ahmed Kathrada-stigting aangebied word. As deel van die program sal Momberg die Apartheidsmuseum besoek en die MRK se gemeenskapsuitreikprogramme en sensitisering-werkswinkels bywoon. Sy moet ook ŉ onvoorwaardelike, geskrewe verskoning aan Mkhondo maak waar sy enige rassistiese uitsprake en haatspraak teen swart mense terugtrek. Die verskoning moet op Twitter, Facebook en die MRK se webtuiste gepubliseer word. Momberg het tydens die verhoor aangevoer dat sy aan “tydelike nie-patologiese ontoerekeningsvatbaarheid” gely het ná die rooftog wat vroeër die aand plaasgevind het. Die hof het egter bevind Momberg was in staat om te besef dat haar optrede verkeerd was en sy was in staat om haar verbale mishandeling op haar slagoffers te rig. Momberg staan ook tereg op vier strafregtelike aanklagte van crimen injuria vir haar beweerde uitlatings. Hierdie saak duur steeds voort. Die Cliffe Dekker Hofmeyr-regsfirma het in ŉ verklaring die gelykheidshofuitspraak verwelkom en gesê hy hoop dit stuur ŉ sterk waarskuwing uit dat rassistiese haatspraak nie geduld sal word nie. Lees alle vorige berigte oor Vicki Momberg op Maroela Media.